remissie van dootslage
voere gielis vanden vivere
philips byder gracien goids ertshertoge van oistryck hertoge
van bourgoingnien van lotharingen van brabant van stier van karenten
van cram van limborch van luxemborch ende van gelre grave
van vlaenderen van habspurg van thirol van artois firette
van kieburgh van artois van bourgoingnen palsgrave ende palatyn
van henegauwe lantgrave van elzaten marcgreve van burgau ende des heylichs rycs van hollant van zeelant van namen ende
van zutphen mercgreve des heylichs roemschen rycs ende
fiert van kyeborch van namen ende van zutphen grave heere van
van henegauw lantgrave in elsaten van upter windischenmarg
vrieslant upter windischenmarg
van portenauw van salins ende van mechelen
doen te wetene allen luyden jegewoirdich ende
toecomende dat wy ontfangen hebben die oitmoedige
supplicatie van gillis vanden vyvere goessins zoone
ledertauwer poirter ende inwonende van onser stede
van ghend inhoudende hoe inde vrye antweerpssche
maerct naer sincxen lestleden die voirs. suppliant aldair
gecommen zynde met vele andere inwonende van onser
voirs. stede van ghend ende onder dandere met
drion vander varent pieter de pottere lodewyc
sapont arnt sanders jacop de pottere wylen joos
vanden gavere pieter braem ende willem donderdaige
zu ghingen alle te samen logieren in huere
gewoenlycke herberge ende bleven dien avont
etende met hueren weert ende tsamen aldus
gheten hebbende siende dat noch gheenen tyt en was
slapen te gaen ghingen alle oft een deel van hein
uuyt huer voirs. herberge in meeningen te gaen
bancketteren alsoe zy deden in welcken banckette
tgelach gerekent synde de voirs. wylen joos vanden
gavere seyde totten voirs. suppliant betaelt myn gelach
wair op de selve suppliant antwoirdde ben ic u yet
schuldich ic sal u wel betalen ende dair mede stont
up ende betrack naer zyn herberge dair hy ghinck
slapen met anderen zyne medegesellen ende de voirs.
wylen joos bleef een wyle tyts achter ende corts
daernaer quaem oick ter herbergen weert ende comende
ande camere dair de voirs. suppliant ende andere te
bedde lagen cloppende ande duere vander selver
camere, inde welcke de weert ziende dat de voirs.
joos niet gecommen en was een bernende keersse
gelaten hadde ende soe geringhe als de voirs.
wylen joos inde voirs. camere gecommen was ghinck
totten bedde vanden voirs. suppliant hem heetende cock
boeve ende hem ghevende vele andere quade scandelicke
ende onverdragelick woirden hem oic verwytende dat
hy alsoe arm gewordden was als hy waer up den
voirs. suppliant antwoirdde totten voirs. joos dat
zwygen ende slapen comen soude of hy soude hem
de kele afsteken ende int selve gekyf soe ghinck
de keerse uuyte de voirs. wylen joos persevererende
altyts in zyn quaet spreken soe dat hem de voirs.
suppliant noch eens seyde compt slapen dair ghy de
nacht voerleden geslapen hebt waer up de selve
wylen joos noch nyet te vreden zynde seyde dat
hy by hem nyet slapen en wilde heetende den
suppliant dief ende anderssins dit hoorende byden voirs.
suppliant ende ziende dat hy des voirs. wylen joes
nyet quyte en conste gewordden stont up van
synen bedde in zyn hemde ende nam een cortte
dagge die hy by hem geleet hadde ende gaf
dair mede den voirs. wylen joos een steke up
een van zyne scouderen van welcker steke hy omtrent
drie daigen daernaer te ghend gevoert zynde
quaem van levende lyve ter doot ende hoewel die
voirn. suppliant de vrienden ende magen vanden dooden
gezoent ende te vreden gestelt heeft vanden voirs.
dootslage geschiet als voirs. es nyetmin
duchtende rigeur ende strancheyt van justicien
hy en soude hem nyet durren houden keeren commen
noch converseren bynnen onse landen ende heerlicheyden
maer sal dair uuyt moeten bliven ende leven in
anderen vreymden landen in groiter aermoeden
ende ketimcheyde in dien onse gracie ende genade
hem hier up nyet gedeelt ende verleent en wordde
alsoe hy seeght ons zeere oitmoedelic
dair om biddende soe eest dat wy die
saken voirscreven overgemerct willende den voirn.
gillis suppliant gracie ende ontfermherticheyt hier
inne voirderen ende prefereren voer rigeur ende
strangheyt van justicien wy hebben den selven
suppliant genegen wesende tot zyn voirs. bede
ende supplicatie inden gevalle als boven vergheven
geremitteert ende quytgescholden vergheven
remitteren en schelden quyte uuyt onse zunderlinge
gracie by desen onsen brieve tfayt ende dootslach
boven verclaert mitgaders alle peynen ende bruken
corporelle ende criminelle dair inne hy ter cause
van dien mit datter aencleven mach mesbruyct
ende gevallen mach wesen jegen ons ende justicie
ende hebben hem als te desen gerestitueert
ende wedergestelt restitueren ende wederstellen
tot zyn goede name fame ende geruchte
in onse landen ende heerlicheyden ende tot alle
zyne onverbuerde goeden in dien hy er eenighe
heeft in alder voegen ende manieren als hy was
voer de toecomste vanden voirs. dootslage
imposerende hier op scilende ende eewich zwygen
onsen procureur generael ende allen anderen onsen
richteren ende officieren wie zy zyn satisfactie
ende beteringe alder werck eerst gedaen der
partie geinteresseert in dient noch nyet gedaen
en es ende eenige dair toe dient civillyck alleenlick
behouden oic dat hyt jegens ons civilick
beteren sal nae gelegentheyt vander mesdaet
ende de weerde van zynen goede ter taxacie
ende arbiterscepe van onsen lieven ende getrauwen
die cancellier ende luyden van onsen raide
in brabant die wy dair toe commiteren ontbieden
dair om ende bevelen den selven onsen cancellier ende
luyden van onsen raide in brabant dat by hen
geroepen die ghene die dair over behoeren geroepen
te zyne zy procederen wel ende dueghdelic ter
verifficatie ende interinemente van desen onsen
jegewoirdigen brieve naer huere voirme ende
inhouden ende dat gedaen zynde ende de voirs.
civile beteringe getaxeert ende betaelt in handen
vanden ghenen van onse rentmeesters diet
behoeren sal die gehouden wert rekening bewys
ende reliqua dair af te doen tot onsen proffyte metten
anderen penningen van zynen ontfange zy onse
marcgreve scout amman ende dieneren onser voirs.
stad van antwerpen ende alle andere onse
rechteren officieren ende ondersaten dien dit aengaen
sal mogen ende yegelyck van hen bysondere
soe hem toebehoeren sal doen laten ende gedoegen
den voirs. suppliant van dese onse gracie remissie
ende quytscheldinge ende van al den inhouden van
desen inder manieren boven verclaert rustelic ende
vredelic ende tot eeuwigen daigen genyeten ende
gebruycken sonder hem te doene oft te laten
geschieden enich hynder letsel oft moeyenisse
ter contrarien nu noch in toecomende tyde aen
lyve noch in goede in enig maniere mair
in dien zyn persoen oft enige van zyne voirs.
goeden onverbuert als voirs. es ter cause
voirscreven gevangen becommert gelet oft
gearresteeert waeren dat zy die stellen oft
doen stellen terstont ende sonder enich vertreck
oft uuytstel tot geheele ende volcomme
delivrance want ons alsoe gelieft
ende gedaen willen hebben ende d ten eynde
dat die goet vast ende gestadich blyve tot
eewigen daigen hebben wy onsen zegel
hier an doen hangen behawen in anderen
saken ons recht ende eenen iegelyck zyn recht
in allen gegeven in onse stad van mechelen
inde maent van novembris int jaer
ons heeren duysent vyfhondert ende een
aldus stont gescreven opte plycke vanden
selven brieve by mynen heere den ertshertoge
myn heer die grave van nassou stadhouder
generael ende andere tegewoirdich ende
geteykent hanetoch
gecollationeert ende bevonden
concorderende metten originele
by my $$$